CELEX: 32015D2100
Language: ro
Date: 2015-11-18 00:00:00
Title: Decizia de punere în aplicare (UE) 2015/2100 a Comisiei din 18 noiembrie 2015 de autorizare a unor metode de clasificare a carcaselor de porc în Letonia și de abrogare a Deciziei 2005/307/CE [notificată cu numărul C(2015) 7986]

20.11.2015   
            
            
               RO
            
            
               Jurnalul Oficial al Uniunii Europene
            
            
               L 303/101
            
         DECIZIA DE PUNERE ÎN APLICARE (UE) 2015/2100 A COMISIEI
   din 18 noiembrie 2015
   de autorizare a unor metode de clasificare a carcaselor de porc în Letonia și de abrogare a Deciziei 2005/307/CE
   
      
         [notificată cu numărul C(2015) 7986]
      
   
   (Numai textul în limba letonă este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 20 literele (p) și (t),
   întrucât:
   
               (1)
            
            
               Secțiunea B.IV punctul 1 din anexa IV la Regulamentul (UE) nr. 1308/2013 prevede că, pentru clasificarea carcaselor de porc, conținutul de carne slabă trebuie evaluat prin metode de clasificare autorizate de Comisie, putând fi autorizate doar metodele de evaluare confirmate statistic, bazate pe măsurători fizice ale uneia sau mai multor părți anatomice ale carcasei de porc. Autorizarea metodelor de clasificare ar trebui să fie condiționată de respectarea unei toleranțe maxime de eroare statistică în evaluare. Această toleranță este definită la articolul 23 alineatul (3) din Regulamentul (CE) nr. 1249/2008 al Comisiei (2).
            
         
               (2)
            
            
               Prin Decizia 2005/307/CE a Comisiei (3), s-a autorizat utilizarea a trei metode de clasificare a carcaselor de porc în Letonia.
            
         
               (3)
            
            
               Letonia a solicitat Comisiei să autorizeze înlocuirea formulei utilizate în cadrul metodelor „Intrascope (Optical Probe)”, „metoda manuală (ZP)” și „Pork Grader (PG200)”, precum și să autorizeze o nouă metodă, „OptiGrade-MCP”, pentru clasificarea carcaselor de porc pe teritoriul său. În protocolul prevăzut la articolul 23 alineatul (4) din Regulamentul (CE) nr. 1249/2008, Letonia a prezentat o descriere detaliată a testului de disecție, indicând principiile pe care se bazează noua formulă, rezultatul testului său de disecție și ecuațiile folosite pentru estimarea procentajului de carne macră.
            
         
               (4)
            
            
               Din examinarea solicitării menționate a reieșit că sunt îndeplinite condițiile de autorizare a noii formule și a noilor metode de clasificare. Prin urmare, formula și metodele de clasificare respective ar trebui să fie autorizate în Letonia.
            
         
               (5)
            
            
               De asemenea, Letonia a solicitat Comisiei autorizația de a dispune o prezentare a carcaselor de porc diferită de prezentarea standard stabilită la punctul B.III din anexa IV la Regulamentul (UE) nr. 1308/2013.
            
         
               (6)
            
            
               În conformitate cu articolul 20 litera (t) punctul (i) din Regulamentul (UE) nr. 1308/2013, statele membre pot fi autorizate să dispună o prezentare a carcaselor de porc diferită de prezentarea standard definită la punctul B.III din anexa IV, în situația în care practicile comerciale obișnuite de pe teritoriul lor sunt diferite de prezentarea standard respectivă. În cererea sa, Letonia precizează că practicile comerciale de pe teritoriul său pot necesita înlăturarea capului, a cozii și a membrelor anterioare și posterioare din carcasa de porc. Prin urmare, această prezentare diferită de prezentarea standard ar trebui să fie autorizată în Letonia.
            
         
               (7)
            
            
               Pentru ca bazele de stabilire a cotațiilor pentru carcasele de porc să fie comparabile, această prezentare diferită ar trebui luată în considerare prin ajustarea greutății înregistrate în cazurile respective în raport cu greutatea pentru prezentarea standard.
            
         
               (8)
            
            
               Nu ar trebui permise modificări ale aparatelor sau ale metodelor de clasificare, cu excepția cazului în care sunt autorizate în mod explicit printr-o decizie de punere în aplicare a Comisiei.
            
         
               (9)
            
            
               Din motive de claritate și de securitate juridică, ar trebui adoptată o nouă decizie. Prin urmare, Decizia 2005/307/CE ar trebui abrogată.
            
         
               (10)
            
            
               Având în vedere circumstanțele tehnice ale introducerii de noi metode și formule, metodele de clasificare a carcaselor de porc autorizate prin prezenta decizie ar trebui să se aplice de la 1 ianuarie 2016.
            
         
               (11)
            
            
               Măsurile prevăzute în prezenta decizie sunt conforme cu avizul Comitetului pentru organizarea comună a piețelor agricole,
            
         ADOPTĂ PREZENTA DECIZIE:
   Articolul 1
   În conformitate cu secțiunea B.IV punctul 1 din anexa IV la Regulamentul (UE) nr. 1308/2013, în Letonia este autorizată utilizarea următoarelor metode de clasificare a carcaselor de porc:
   
               (a)
            
            
               aparatul „Intrascope (Optical Probe)” și metodele de estimare aferente, ale căror detalii sunt prezentate în partea I din anexă;
            
         
               (b)
            
            
               „metoda manuală (ZP)” și metodele de estimare aferente, ale căror detalii sunt prezentate în partea II din anexă;
            
         
               (c)
            
            
               aparatul „Pork Grader (PG200)” și metodele de estimare aferente, ale căror detalii sunt prezentate în partea III din anexă;
            
         
               (d)
            
            
               aparatul „OptiGrade-MCP” și metodele de estimare aferente, ale căror caracteristici sunt prezentate în partea IV din anexă.
            
         Metoda manuală ZP, menționată la litera (b) de la primul paragraf, este autorizată numai în abatoare
   
               (a)
            
            
               care utilizează o metodă electronică de introducere a datelor cu o limită de sacrificări de maximum 500 de porci pe săptămână;
            
         
               (b)
            
            
               care au o limită de sacrificări de maximum 200 de porci pe săptămână.
            
         Articolul 2
   În pofida prezentării standard stabilite la punctul B.III din anexa IV la Regulamentul (UE) nr. 1308/2013, în Letonia carcasele de porc pot fi prezentate fără cap, coadă, membre anterioare și/sau membre posterioare înainte de cântărire și de clasificare.
   Pentru ca bazele de stabilire a cotațiilor pentru carcasele de porc să fie comparabile, coeficienții ficși de mai jos se aplică în toate cazurile în care unele dintre următoarele părți de carcasă lipsesc:
   
               —
            
            
               dacă lipsește capul: 8,345;
            
         
               —
            
            
               dacă lipsește coada: 0,072;
            
         
               —
            
            
               dacă lipsesc membrele anterioare: 0,764;
            
         
               —
            
            
               dacă lipsesc membrele posterioare: 1,558.
            
         Greutatea carcasei conform prezentării standard se calculează pe baza formulei următoare:
   Greutatea carcasei prezentate standard = 100 × greutatea carcasei [fără parte (părți) lipsă]/[100 – coeficientul (coeficienții) pentru partea (părțile) lipsă].
   Articolul 3
   Modificările aparatelor sau ale metodelor de clasificare autorizate nu sunt permise decât dacă modificările respective sunt autorizate în mod explicit printr-o decizie de punere în aplicare a Comisiei.
   Articolul 4
   Decizia 2005/307/CE se abrogă.
   Articolul 5
   Prezenta decizie se aplică de la 1 ianuarie 2016.
   Articolul 6
   Prezenta decizie se adresează Republicii Letonia.
   
      Adoptată la Bruxelles, 18 noiembrie 2015.
      
         
            Pentru Comisie
         
         Phil HOGAN
         
            Membru al Comisiei
         
      
   
   
      (1)  JO L 347, 20.12.2013, p. 671.
   
      (2)  Regulamentul (CE) nr. 1249/2008 al Comisiei din 10 decembrie 2008 de stabilire a normelor de aplicare a grilelor comunitare de clasificare a carcaselor de bovine, porcine și ovine și privind raportarea prețurilor acestora (JO L 337, 16.12.2008, p. 3).
   
      (3)  Decizia 2005/307/CE a Comisiei din 12 aprilie 2005 privind autorizarea unei metode de clasificare a carcaselor de porc în Letonia (JO L 98, 16.4.2005, p. 42).
   
      ANEXĂ
      
         METODE DE CLASIFICARE A CARCASELOR DE PORC ÎN LETONIA
      
      
         Partea I
      
      INTRASCOPE (OPTICAL PROBE)
      
               
                  1.
               
               
                  Regulile prevăzute în prezenta parte se aplică la clasificarea carcaselor de porc cu ajutorul aparatului numit „Intrascope (Optical Probe)”.
               
            
               
                  2.
               
               
                  Aparatul este dotat cu o sondă hexagonală cu diametrul de maximum 12 milimetri (și de 19 milimetri la nivelul lamei situate în vârful sondei), prevăzută cu o fereastră-vizor și cu o sursă de lumină, un tambur culisant calibrat în milimetri și având o distanță de operare cuprinsă între 8 și 50 de milimetri.
               
            
               
                  3.
               
               
                  Conținutul de carne macră al carcasei se calculează cu ajutorul următoarei formule:
                  ŷ = 66,6708 – 0,3493 × F, unde:
                  
                     ŷ= procentul estimat de carne macră din carcasă,
                  
                     F= grosimea grăsimii dorsale (inclusiv șoriciul), măsurată pe partea stângă a carcasei, în spatele ultimei coaste, la 6 cm de la linia mediană a carcasei (în milimetri).
                  Formula este valabilă pentru carcasele cu greutatea cuprinsă între 60 și 110 kilograme.
               
            
         Partea II
      
      METODA MANUALĂ (ZP)
      
               
                  1.
               
               
                  Regulile prevăzute în prezenta parte se aplică la clasificarea carcaselor de porc cu ajutorul „metodei manuale (ZP)”.
               
            
               
                  2.
               
               
                  Metoda poate fi aplicată utilizând o riglă, clasificarea fiind determinată pe baza ecuației de predicție. Metoda se bazează pe măsurarea manuală, pe linia mediană a carcasei despicate, a grosimii grăsimii dorsale și a grosimii mușchiului.
               
            
               
                  3.
               
               
                  Conținutul de carne macră al carcasei se calculează cu ajutorul următoarei formule:
                  ŷ = 60,5214 – 0,2579 × G + 0,0525 × M
                  unde:
                  
                     ŷ= procentul estimat de carne macră din carcasă,
                  
                     G= grosimea mușchiului pe linia mediană a carcasei despicate, măsurată la distanța cea mai scurtă dintre capătul cranial al mușchiului gluteus medius și marginea canalului vertebral (în milimetri).
                  
                     M= grosimea grăsimii dorsale (inclusiv șoriciul) pe linia mediană a carcasei despicate, măsurată în cel mai îngust loc deasupra mușchiului gluteus medius (în milimetri).
                  Formula este valabilă pentru carcasele cu greutatea cuprinsă între 60 și 110 kilograme.
               
            
         Partea III
      
      PORK GRADER (PG200)
      
               
                  1.
               
               
                  Regulile prevăzute în prezenta parte se aplică la clasificarea carcaselor de porc cu ajutorul aparatului numit „Pork Grader (PG200)”.
               
            
               
                  2.
               
               
                  Aparatul este dotat cu o sondă de măsurare montată pe carcasa în formă de pistol, o imprimantă pentru fișele de date și un bloc de test de gabarit, precum și cu o lamă cu lățimea de 8-9 mm și o lumină cu LED având un receptor de lumină (fotodetector) adiacent.
               
            
               
                  3.
               
               
                  Conținutul de carne macră al carcasei se calculează cu ajutorul următoarei formule:
                  ŷ = 64,4502 – 0,4364 × F + 0,0381 × M, unde:
                  
                     ŷ= procentul estimat de carne macră din carcasă,
                  
                     F= grosimea grăsimii dorsale (inclusiv șoriciul), măsurată în spatele ultimei coaste, la 7 cm de la linia mediană a carcasei (în milimetri).
                  
                     M= grosimea mușchiului, măsurată în spatele ultimei coaste, la 7 cm de la linia mediană a carcasei (în milimetri).
                  Formula este valabilă pentru carcasele cu greutatea cuprinsă între 60 și 110 kilograme.
               
            
         Partea IV
      
      OPTIGRADE-MCP
      
               
                  1.
               
               
                  Regulile prevăzute în prezenta parte se aplică la clasificarea carcaselor de porc cu ajutorul aparatului „OptiGrade-MCP”.
               
            
               
                  2.
               
               
                  Aparatul este dotat cu o sondă optică cu diametrul de 6 mm, o fotodiodă sensibilă la infraroșii și un fototranzistor. Rezultatele măsurătorilor se convertesc în conținut estimat de carne macră cu ajutorul unui computer.
               
            
               
                  3.
               
               
                  Conținutul de carne macră al carcasei se calculează cu ajutorul următoarei formule:
                  ŷ = 66,7787 – 0,4464 × F + 0,0018 × M
                  unde:
                  
                     ŷ= procentul estimat de carne macră din carcasă,
                  
                     F= grosimea grăsimii dorsale (inclusiv șoriciul), măsurată între ultima coastă și penultima coastă, la 7 cm de la linia mediană a carcasei (în milimetri).
                  
                     M= grosimea mușchiului, măsurată între ultima coastă și penultima coastă, la 7 cm de la linia mediană a carcasei (în milimetri).
                  Formula este valabilă pentru carcasele cu greutatea cuprinsă între 60 și 110 kilograme.